CELEX: E2015J0003
Language: el
Date: 2015-10-02 00:00:00
Title: Απόφαση του Δικαστηρίου, της 2ας Οκτωβρίου 2015, στην υπόθεση E-3/15: Liechtensteinische Gesellschaft für Umweltschutz κατά Gemeinde Vaduz (Δήμος Vaduz) (Οδηγία 2011/92/ΕΕ για την εκτίμηση των επιπτώσεων στο περιβάλλον των δημόσιων και ιδιωτικών έργων — Άρθρο 11 — Δικαίωμα πρόσβασης στη διαδικασία δικαστικού ελέγχου — Επίπτωση του δικαίου ΕΟΧ στις εθνικές έννομες τάξεις — Αρχές της ισοδυναμίας και της αποτελεσματικότητας)

8.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 457/11
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 2ας Οκτωβρίου 2015
   στην υπόθεση E-3/15:
   Liechtensteinische Gesellschaft für Umweltschutz κατά Gemeinde Vaduz (Δήμος Vaduz)
   (Οδηγία 2011/92/ΕΕ για την εκτίμηση των επιπτώσεων στο περιβάλλον των δημόσιων και ιδιωτικών έργων — Άρθρο 11 — Δικαίωμα πρόσβασης στη διαδικασία δικαστικού ελέγχου — Επίπτωση του δικαίου ΕΟΧ στις εθνικές έννομες τάξεις — Αρχές της ισοδυναμίας και της αποτελεσματικότητας)
   (2016/C 457/08)
   Στην υπόθεση E-3/15, Liechtensteinische Gesellschaft für Umweltschutz και Gemeinde Vaduz (Δήμος Vaduz) — ΑΙΤΗΣΗ προς το Δικαστήριο βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου από το Ανώτατο Δικαστήριο του Πριγκιπάτου του Λιχτενστάιν (Staatsgerichtshof des Fürstentums Liechtenstein) σχετικά με την ερμηνεία του άρθρου 11 της οδηγίας 2011/92/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, το Δικαστήριο, αποτελούμενο από τους Carl Baudenbacher, πρόεδρο, Per Christiansen (εισηγητή δικαστή) και Páll Hreinsson, δικαστές, εξέδωσε απόφαση στις 2 Οκτωβρίου 2015, το διατακτικό της οποίας έχει ως εξής:
   
               1.
            
            
               Το Λιχτενστάιν είχε την υποχρέωση να εφαρμόσει την οδηγία 2011/92/ΕΕ σύμφωνα με την απόφαση αριθ. 230/2012, της 7ης Δεκεμβρίου 2012, της Μεικτής Επιτροπής του ΕΟΧ και να την εφαρμόσει για τη διαδικασία εκτίμησης περιβαλλοντικών επιπτώσεων που ακολουθήθηκε στην επίμαχη υπόθεση της κύριας δίκης.
            
         
               2.
            
            
               Δεν είναι συμβατό με το άρθρο 11 της οδηγίας 2011/92/ΕΕ να εγκρίνεται γενική εκτίμηση περιβαλλοντικών επιπτώσεων, ενώ μετατίθεται η επίλυση καίριων ζητημάτων όσον αφορά τις περιβαλλοντικές επιπτώσεις του σχεδίου, όπως αυτές που ορίζονται στο άρθρο 5 παράγραφος 3 της οδηγίας 2011/92/ΕΕ σε μεταγενέστερες διαδικασίες έγκρισης, χωρίς να έχουν πρόσβαση οι μη κυβερνητικές οργανώσεις που προάγουν την προστασία του περιβάλλοντος σε μια διαδικασία ελέγχου ενώπιον δικαιοδοτικού οργάνου. Αν διακυβεύονται κρίσιμα ζητήματα στην προκειμένη περίπτωση πρέπει να κριθεί από το εθνικό δικαστήριο.
            
         
               3.
            
            
               Το δίκαιο του ΕΟΧ δεν προβλέπει ότι οι μη εφαρμοσθέντες κανόνες του ΕΟΧ μπορούν να προβληθούν ευθέως ενώπιον των εθνικών δικαστηρίων των κρατών ΕΖΕΣ. Ωστόσο, προκύπτει από το δίκαιο του ΕΟΧ ότι κατά την ερμηνεία των εσωτερικών κανόνων δικαίου, το εθνικό δικαστήριο δεσμεύεται να εφαρμόσει, στο μέτρο του δυνατού, τις μεθόδους ερμηνείας που αναγνωρίζονται από το εθνικό δίκαιο, προκειμένου να επιτυγχάνεται το αποτέλεσμα που επιδιώκεται με την οδηγία 2011/92/ΕΕ. Αυτή η υποχρέωση γεννάται την ημέρα που η αντίστοιχη νομική πράξη γίνεται μέρος της συμφωνίας για τον ΕΟΧ.
            
         
               4.
            
            
               Εναπόκειται στο αιτούν δικαστήριο, υπό το πρίσμα των αρχών της ισοδυναμίας και της αποτελεσματικότητας, να καθορίσει τα μέσα έννομης προστασίας τα οποία είναι διαθέσιμα για την παραβίαση του άρθρου 11 της οδηγίας 2011/92/ΕΕ.